Optog oor behuising vreedsaam | Netwerk24
Optog oor behuising vreedsaam
Deur Trish Goosen 08 Julie 2019 06:00
Die opkoms by verlede Donderdag se behuisingsoptog in Piketberg. Foto: Piketberg Online
Inwoners van Piketberg het verlede Donderdagoggend, onder die wakende oog van die polisie, betoog om hul stem oor behuisingsprobleme te laat hoor.
Ten spyte van gerugte dat die betoging gewelddadig kon raak, het die protesaksie vreedsaam verloop.
Volgens 'n video wat deur die munisipale bestuurder, Hanlie Linde, op die Bergrivier-munisipaliteit se Facebookblad geplaas is, was die betoging 'n wettige aksie wat deur die Suid-Afrikaanse Kommunistiese Party (SAKP) aangevra is.
Die optog het op 27 Junie op die hoek van Petunia- en Watsoniastraat weggespring en betogers het tot by die munisipaliteit gestap, waar 'n memorandum aan die burgemeester, Ray van Rooy, oorhandig is.
Van Rooy het Dinsdag aan Weslander gesê dat die betoging vreedsaam en georganiseerd verloop het. Volgens van Rooy het die munisipaliteit die Dinsdag voor die protesaksie met die geraakte partye vergader waar genoem is dat mense met busse aangery sou word om aan die betoging te kom deelneem. "Dit het egter nie gerealiseer nie," het hy verduidelik.
"Die betogers is grootliks agterplaasbewoners wat eis dat daar vir hulle 'n gedienste stuk grond beskikbaar gemaak word. Baie van hierdie mense was seisoenale plaaswerkers wat later in die dorp kom woon het."
Volgens hom was daar ook heelwat jeugdiges wat aan die betoging deelgeneem het wat "nie vir huise kwalifiseer nie".
Die munisipaliteit is versoek om terugvoering aan die gemeenskap te gee binne sewe dae vandat die memorandum oorhandig is.
Van Rooy sê daar sal nog voor die einde van die week 'n gesprek met die betrokke groep inwoners oor hul eise gevoer word.
"Behuising is die verantwoordelikheid van die provinsiale regering. Die munisipaliteit tree slegs as 'n agent vir die provinsie op. Ons kan die grond beskikbaar stel, maar die provinsie moet dit finansier."
'n Anonieme inwoner het die volgende aan Piketberg Online geskryf oor Donderdag se betoging: "Die publiek was baie negatief oor die betoging en baie dink dit gaan altyd oor geweld. Op die plase werk honderde seisoenwerkers en 'n groot deel van hierdie werkers gaan net vir drie weke met verlof. Hulle is die res van die jaar hier.
"Weens hulle floreer ons sakeondernemings. So, êrens moet daar geluister word na hierdie mense se versoeke. As plase en sakebelange nie uitgebrei het nie, sou die mense nie hier gewees het nie. 'n Groter werksmag is broodnodig vir ontwikkeling. Dis 'n kettingreaksie."